CELEX: 32019D1181
Language: hu
Date: 2019-07-08 00:00:00
Title: A Tanács (EU) 2019/1181 határozata (2019. július 8.) a tagállamok foglalkoztatáspolitikáira vonatkozó iránymutatásokról

11.7.2019   
               
               
                  HU
               
               
                  Az Európai Unió Hivatalos Lapja
               
               
                  L 185/44
               
            
         A TANÁCS (EU) 2019/1181 HATÁROZATA
         (2019. július 8.)
         a tagállamok foglalkoztatáspolitikáira vonatkozó iránymutatásokról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 148. cikke (2) bekezdésére,
         tekintettel az Európai Bizottság javaslatára,
         tekintettel az Európai Parlament véleményére (1),
         tekintettel az Európai Gazdasági és Szociális Bizottság véleményére (2),
         a Régiók Bizottságával folytatott konzultációt követően,
         tekintettel a Foglalkoztatási Bizottság véleményére (3),
         mivel:
         
                     (1)
                  
                  
                     A tagállamoknak és az Uniónak az Európai Unióról szóló szerződés 3. cikkében meghatározott, a teljes foglalkoztatottságra és a társadalmi haladásra irányuló célkitűzések megvalósítása érdekében egy összehangolt stratégia kialakítására kell törekedniük a foglalkoztatás, és különösen a szakképzett, képzett és alkalmazkodásra képes munkaerő, valamint a gazdasági változásokra reagálni képes munkaerőpiacok fejlesztése terén.
                  
               
                     (2)
                  
                  
                     Az Unió az Európai Unió működéséről szóló szerződés (EUMSZ) rendelkezéseivel összhangban szakpolitikai koordinációs eszközöket alakított ki és alkalmaz a költségvetési, makrogazdasági és strukturális politikák területén. Ezen eszközök részeként az (EU) 2018/1215 tanácsi határozat mellékletében (4) meghatározott, a tagállamok foglalkoztatáspolitikáira (a továbbiakban: a foglalkoztatási iránymutatások) vonatkozó iránymutatások, valamint a tagállamok és az Európai Unió gazdaságpolitikáira vonatkozó, az (EU) 2015/1184 tanácsi ajánlásban (5) foglalt átfogó iránymutatások együttesen képezik az Európa 2020 stratégia végrehajtására vonatkozó integrált iránymutatásokat (a továbbiakban: az integrált iránymutatások). Iránymutatásul szolgálnak a tagállamok és az Unió szakpolitikáinak végrehajtásához, tükrözve a tagállamok közötti kölcsönös függőséget. Az így létrejött, az összehangolt uniós és nemzeti szakpolitikákból és reformokból álló csomag a várakozások szerint a gazdasági és szociálpolitikai intézkedések megfelelő átfogó együttesét fogja képezni, amelynek pozitív továbbgyűrűző hatásokat kell elérnie.
                  
               
                     (3)
                  
                  
                     E különböző eszközöket az európai szemeszter átfogó keretbe foglalja a gazdasági, költségvetési, foglalkoztatási és szociális szakpolitikák integrált, többoldalú felügyelete céljából, hogy ezzel mozdítsa elő az Európa 2020 stratégia célkitűzéseinek elérését, beleértve a foglalkoztatás, az oktatás és a szegénység csökkentése tekintetében a 2010/707/EU tanácsi határozatban (6) meghatározott célkitűzéseket is. Miközben olyan szakpolitikai célkitűzések megvalósítására irányul, mint a beruházások fellendítése, a szerkezeti reformok végrehajtása és a felelős költségvetési szakpolitikák biztosítása, az európai szemeszter megerősítése és egyszerűsítése 2015 óta folyamatos. Mindenekelőtt nagyobb hangsúlyt kaptak a foglalkoztatási és szociális szempontok, valamint mélyült a tagállamokkal, a szociális partnerekkel és a civil társadalom képviselőivel folytatott párbeszéd.
                  
               
                     (4)
                  
                  
                     Az Európai Parlament, a Tanács és a Bizottság 2017 novemberében intézményközi nyilatkozatot írt alá a szociális jogok európai pilléréről, amely 20 alapelvet és jogot határoz meg a jól működő és méltányos munkaerőpiacok és jóléti rendszerek támogatására. A szociális jogok európai pillére egy olyan referenciakeretet képez, amelynek révén nyomon lehet követni a tagállamok foglalkoztatási és szociális teljesítményét, ösztönözni lehet a nemzeti szintű reformfolyamatokat, és amely a megújult konvergenciafolyamat iránytűjeként szolgál Unió-szerte.
                  
               
                     (5)
                  
                  
                     Az integrált iránymutatásokra kell épülnie azoknak az országspecifikus ajánlásoknak, amelyeket a Tanács a tagállamokhoz intézhet. A foglalkoztatási iránymutatások végrehajtása során a tagállamoknak teljes mértékben ki kell használniuk az Európai Szociális Alap és az egyéb uniós alapok nyújtotta lehetőségeket. Bár az integrált iránymutatások a tagállamok és az Unió a címzettje, a foglalkoztatáspolitikai iránymutatások végrehajtásának valamennyi nemzeti, regionális és helyi hatósággal partnerségben, illetve a parlamentek, a szociális partnerek és a civil társadalom képviselőinek szoros bevonásával kell történnie.
                  
               
                     (6)
                  
                  
                     A Foglalkoztatási Bizottság és a szociális védelemmel foglalkozó bizottság – a EUMSZ szerinti megbízatásukkal összhangban – nyomon követik, hogy hajtják végre a vonatkozó szakpolitikákat a foglalkoztatáspolitikai iránymutatások fényében. E bizottságoknak és a Tanács azon egyéb előkészítő szerveinek, amelyek részt vesznek a gazdasági és szociális politikák koordinációjában, szoros együttműködést kell folytatniuk. Az Európai Parlament, a Tanács és a Bizottság közötti szakpolitikai párbeszédet – különösen a foglalkoztatási iránymutatások tekintetében – fenn kell tartani.
                  
               
                     (7)
                  
                  
                     A szociális védelemmel foglalkozó bizottsággal konzultációt folytattak.
                  
               
                     (8)
                  
                  
                     A foglalkoztatási iránymutatásoknak változatlannak kell maradniuk, hogy minden erővel a végrehajtásukra lehessen összpontosítani. Az iránymutatások 2018-ös elfogadása óta bekövetkezett munkaerőpiaci változások értékelését, valamint a szociális helyzet alakulásának vizsgálatát követőenmegállapításra került, hogy nincs szükség módosításra. A foglalkoztatási iránymutatások 2018-as elfogadásának indokai továbbra is érvényesek, ezért az iránymutatásokat fenn kell tartani,
                  
               ELFOGADTA EZT A HATÁROZATOT:
         
            1. cikk
            Az (EU) 2018/1215 határozat mellékletében meghatározott, a tagállamok foglalkoztatáspolitikáira vonatkozó iránymutatások a 2019. évre érvényben maradnak, és azokat a tagállamoknak foglalkoztatáspolitikájukban és reformprogramjaikban figyelembe kell venniük.
         
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2019. július 8-án.
            
               
                  a Tanács részéről
               
               
                  az elnök
               
               A.-K. PEKONEN
            
         
         
            (1)  A 2019. március 18-i vélemény (a Hivatalos Lapban még nem tették közzé).
         
            (2)  A 2019. június 20-i vélemény (a Hivatalos Lapban még nem tették közzé).
         
            (3)  A 2019. április 29-i vélemény (a Hivatalos Lapban még nem tették közzé).
         
            (4)  A Tanács (EU) 2018/1215 határozata (2018. július 16.) a tagállamok foglalkoztatáspolitikáira vonatkozó iránymutatásokról (HL L 224., 2018.9.5., 4. o.).
         
            (5)  A Tanács (EU) 2015/1184 ajánlása (2015. július 14.) a tagállamok és az Európai Unió gazdaságpolitikáira vonatkozó átfogó iránymutatásokról (HL L 192., 2015.7.18., 27. o.).
         
            (6)  A Tanács 2010/707/EU határozata (2010. október 21.) a tagállamok foglalkoztatáspolitikáira vonatkozó iránymutatásokról (HL L 308., 2010.11.24., 46. o.).